als_Latn dik_Latn sag_Latn
Inspektorati i Lartë i Deklarimit dhe Kontrollit të Pasurive kallëzon penalisht në Prokurorinë e Përgjithshme, Gjin Gjonin, gjyqtar i Gjykatës së Apelit të Tiranës, njëherësh edhe anëtar i Këshillit të Lartë të Drejtësisë. Pas kontrollit të kryer, ILDKP akuzon Gjonin se ka fshehur dhe ka bërë deklarim të rremë të pasurisë. Inspektorati ka ngritur kallëzim penal edhe ndaj gruas së Gjonit, Elona Çaushi, e cila, në cilësinë e bashkëshortes, ka detyrim ligjor që edhe ajo të deklarojë saktë pasurinë, gjë që nuk e ka bërë. Në lidhje me falsifikim të dokumenteve dhe bashkëpunim në mashtrim, nën akuzë janë edhe noterët Margena Çela e Gentiana Shkodra,të cilat ashtu si bashkëshortja dyshohet se kanë nihmuar në këtë falsifikim të pasurisë.
Sipas ILDKP-së, mashtrimi i Gjonit është bërë për afërsisht dy milionë Euro pasuri, për të cilat ka bërë deklarata të rreme, apo ka fshehur burimin e përfitimit të tyre. ILDKP ka vërejtur parregullsi në 18 pika, për të cilat akuzohet gjyqtari Gjoni. Ndër to janë: Falsifikim kontratash; deklarime të rreme; fshehje e aktivitetit si person fizik të një bari, në pronësi të bashkëshortes; fshehje e burimit financiar për një apartament. Sipas akuzës, vetëm në hyrje-daljet nga Shqipëria Gjoni ka realizuar 236 udhëtime jashtë vendit, të gjitha këto me shpenzime afërsisht 250 mijë euro, të pa deklaruara kurrë.
Inspektori i Përgjithshëm njofton se ka urdhëruar nisjen e hetimit të brendshëm administrativ për të nxjerrë shkaqet dhe përgjegjësitë që kanë bërë të mundur, që një çështje e tillë me prova të qarta të ardhura nga institucionet shtetërore, të mos ndjekë rrugën ligjore, por të mbyllet si e rregullt, pa probleme dhe në përputhje me ligjin.
als_Latn als_Latn als_Latn